ALLAHU AKBAR: Yau Shekara Uku Cif Da Rasuwa Haziki Gwarzon Soja, Kanal Abu Ali Da 'Yan Boko Haram Suka Kashe A Fagen Daga
Labarin rasuwar kwamandan rundunar sojin Nijeriya ta 272 mai kula da tankokin yaki, Laftanal Kanal Muhammad Abu Ali, ya yi matukar girgiza al'ummar Nijeriya kasancewar ya kasance sahun gaba wajen yakar 'yan ta'addan Boko Haram kuma ana samun gagarumar nasara.
Laftanal Kanal Abu Ali yana cikin sojoji biyar da suka rasa rayukansu a daren wata Juma'a, yayin bata kashi da mayakan kungiyar Boko Haram da suka kai hari kan wani barikin soji dake Mallam Fatori a jihar Borno.
A cewar Idris, mutanen jihar Borno, wadanda su ne suka fi shan wahalar rikicin Boko Haram, su ne za su fi kowa sanin wanene Laftanar Kanar Abu-Ali, saboda a cewarshi, Laftanar Kanar Abu-Ali, ya na gaba-gaba a cikin sojojin da suka sarrafa manyan makaman da aka girke a arewa maso gabashin Nijeriya domin yaki da Boko Haram.
Wasu sojoji da suka yi aiki a karkashinsa, sun shaida cewa samun jagora irin Laftanar Kanar Abu-Ali ya na da wuya, domin shi mutun ne mai karfafa gwiwar na kasa da shi, da kula da bukatunsu, da shiga gaba a duk inda aka dosa.